फोटो: विजेता खिलाड़ियों के साथ पूनम यादव (बाएं से तीसरी)

वाराणसी.काशी की बेटी पूनम यादव ने ग्लासगो कॉमनवेल्थ गेम्स में मेडल जीता है। 63 किलोग्राम भारवर्ग के वेट लि‍फ्टिंग में ब्रॉन्ज मेडल जीतकर उसने अपने परिवार सहित पूरे देश का नाम रोशन किया है। बेटी की इस उपलब्धि से लोग जहां उसके घर पर बधाई देने पहुंच रहे हैं। वहीं, मुफलिसी में जी रहे इस परिवार के पास खुशी जाहिर करने के लिए मिठाई खरीदने तक के पैसे नहीं हैं।

पूनम को इस मुकाम तक पहुंचाने में उसकी बहन शशि का बहुत बड़ा योगदान रहा है। उसने अपनी छोटी बहन का हमेशा ख्याल रखा। वह खुद भूखे रहकर उसे खाना खिला दिया करती थी। बहन के मेडल जीतने पर उसने dainikbhaskar.com से बातचीत की। उसने बताया कि उसकी बहन काफी मेहनती और प्रतिभावान है। घर में आर्थिक तंगी के चलते उसे वह सुविधाएं नहीं मिल पाती हैं, जो खेल में बेहतर प्रदर्शन के लिए मिलनी चाहिए। यदि पीएम मोदी उसके परिवार की मदद करें, तो ओलंपिक गेम्स में उसकी बहन देश को गोल्ड मेडल दि‍ला सकती है।

मेडल जीतना दुनिया की सबसे बड़ी खुशी

शशि ने बताया कि पूनम का करियर सिर्फ तीन साल का है। कॉमनवेल्थ गेम्स में ब्रॉन्ज मेडल जीतना उसके परिवार के लिए दुनिया की सबसे बड़ी खुशी है। उसकी डाइट को पूरा करने के लिए परिवार के दूसरे सदस्य आधा पेट खाते थे। ऐसे में लगता है कि सबकी कुर्बानी रंग लाई है। वहीं, छोटी बहन पूजा ने बताया कि पापा और दीदी की मेहनत का नतीजा है कि देश को मेडल मिला।

क्या कहते हैं पूनम के पिता

पूनम के पिता कैलाश यादव ने बताया कि आर्थिक तंगी के चलते वह बेटी को कोई खास सुविधाएं नहीं दे पाए हैं। ग्लासगो भेजने के लिए उन्होंने काफी जिल्लत झेली। कई रिश्तेदारों से कर्ज लिया। बावजूद इसके जब पैसों का इंतजाम नहीं हुआ, तो दो भैंस तक बेच दी। तमाम मुश्किलों का डटकर सामना किया। कभी हिम्मत नहीं हारी। आज इसी का नतीजा है कि बेटी ने मेडल जीता और सबका दिल भी।

मां ने कहा- बेटी ने बढ़ाया मान

पूनम की मां उर्मिला की आंखों में खुशी के आंसू छलक रहे थे। उन्होंने कहा कि उन्हें अपनी बेटी की उपलब्धि पर गर्व है। उसने परिवार के साथ पूरे देश का नाम रोशन किया है। परिवार का भूखा रहना सार्थक हो गया। भगवान से प्रार्थना है कि वह ऐसी गरीबी किसी को न दे कि परिवार के एक बच्चे को भूखा रखकर दूसरे को खिलाना पड़े।

आगे देखिए, पूनम के परिवार की तस्वीरें...